Un cadru didactic, fost director al Centrului de Relații Internaționale din cadrul Universității "1 Decembrie 1918" din Alba Iulia, și-a câștigat în instanță postul de profesor.
Curtea de Apel Alba Iulia a respins, în 14 februarie 2024, apelul instituției de învățământ ca nefondat și a obligat-o să plătească și cheltuielile de judecată de aproape 6.000 de lei către reclamantul Petru Ștefan Ionescu.
Procesul a fost deschis după ce Senatul UAB a anulat procedura în cazul unui concurs pentru postul de profesor universitar la Facultatea de Litere, pe care îl câștigase în mod legal. Magistrații au subliniat faptul că Senatul Universității nu avea cadru legal de a verifica documentația de concurs care trecuse anterior de trei comisii de control.
Ionescu și-a depus dosarul, a dat probele și a fost declarat câștigător. Mai trebuia doar ca rezultatul concursului să fie validat de Senat. În ședința din data de 25 februarie 2022, Senatul a invalidat concursul pe motiv că Petru Ionescu nu a făcut dovada "calității de conducător de doctorat".
Doar că, spun magistrații care au judecat cazul, Senatul UAB și-a depășit atribuțiile. Concret, i-ar fi căutat "nod în papură" acestuia după ce ar fi intrat într-un conflict cu rectorul Daniel Breaz.
"Senatul Universităţii 1 Decembrie 1918 din Alba Iulia nu avea atribuţia legală de a realiza o nouă verificare a evaluării realizate deja de comisia de analiză, de către oficiul juridic și ulterior de către comisiile de concurs și de a aprecia asupra îndeplinirii condiţiei de acces la concurs", se arată în motivarea instanței, citată de alba24.ro.
Prin reverificarea dosarului care a trecut prin trei comisii, Senatul "a depăşit atribuţiile legale ce i-au fost conferite prin metodologie şi a intervenit în evaluarea realizată inițial prin rezoluția comisiei de analiză, prin avizul juridic și ulterior prin constatările comisiei de concurs referitoare la criteriile interne și naționale de participare la concurs".
Decizia Curții de Apel vine după ce și magistrații Tribunalului Alba i-au dat dreptate cadrului didactic și au obligat Senatul să valideze concursul.
"Obligă Senatul Universităţii 1 Decembrie 1918 Alba Iulia să emită o hotărâre de aprobare a raportului comisiei de concurs din 07.02.2022, respectiv de validare a rezultatului concursului pentru ocuparea postului de profesor universitar (poziţia nr. 20, Departamentul de Filologie, Facultatea de Istorie şi Filologie), organizat în semestrul I al anului universitar 2021-2022, în vederea numirii pe post a reclamantului şi acordarea titlului universitar aferent", se arată în soluția pe scurt a instanței de judecată.